verandering | Alta Cloete
Random gedagtes: Werk jou eie heil uit!
Jare lank het ek rondgeswerf tussen pole van hoop en geloof en wanhoop en sinisme en ontnugtering. Ek was altyd daarin geinteresseerd om die lewe voluit te lewe en nooit met tweede beste tevrede te wees nie. Maar dit was 'n gesukkel. Om die minste te sê.
Ek weet nie hoeveel pienk boekies oor verskillende onderwerpe het ek gelees nie. Hoe om aan jou huwelik te bou, hoe om jou kinders groot te maak, hoe om depressie te oorwin, hoe om deur die geloof te leef, hoe om meer te bid, hoe om …. Ek het stadigaan agtergekom daar buite is mense wat onfeilbare raad het vir ELKE probleem wat 'n mens ooit kan hê.
Ongelukkig het niks regtig gehelp nie. Die lewe wou nie permanent fantasties word nie. Nee, hy het moeilik gebly (ten spyte van soveel seëninge – ondankbaar is ek regtig nie!) en ek het stadig almeer sinies geraak. Want niemand se raad het REGTIG enigiets verander nie. Nêrens kon ek iets vind wat vir AL my hangups help nie!
Nou, aan die verkeerde kant van vyftig, begin ek eers (hopelik!) so stadig agter die kap van die byl kom. Doodeenvoudig: Neem kennis van alles en almal se sieninge – maar doen wat JY wil, wat vir JOU werk. Haal uit elke boek of kursus of gesprek dit wat vir jou sin maak. Begin sit al hierdie brokkies bymekaar om jou eie, regte, egte legkaart te vorm. Een wat soos niemand anders s'n gaan lyk nie.
Of dit op die lange duur gaan werk? Ons sal maar moet sien!
Posted by Alta Cloete op 05/10/2010 in Beveg depressie, Depressie, Geestelik, Gesondheid, Ouderdom, Random gedagtes
Sleutelwoorde: Afrikaans, anitdepressante, depressie, depression, gedagtes, gesondheid, verandering
Random gedagtes: Die storie van die perd en die water …
Die oumense het gese jy kan 'n perd tot by die water lei, maar jy kan hom nie maak drink nie. Nou ja, ek het die perd byna versuip, maar drink wou hy nie drink nie.
'n Mens dink jy gee iemand die kans om sy lewe te verbeter, sy omstandighede te verbeter, sy kinders se omstandighede te verbeter. Jy sien foute oor, jy kry jammer, jy gee alles wat jy kan. Jy praat, jy preek, jy raas. Jy moedig aan, jy prys, jy preek nog 'n keer. Sien nog 'n paar foute oor …Maar later kom jy agter dit was alles tevergeefs.